Γνώμη της συμβουλευτικής επιτροπής συγκεντρώσεων που δόθηκε κατά την 102η συνεδρίασή της στις 19 Οκτωβρίου 2001 σχετικά με προκαταρκτικό σχέδιο απόφασης όσον αφορά την υπόθεση COMP/M.2416 - Tetra Laval/Sidel

(2004/C 39/03)

(Κείμενο που παρουσιάζει ενδιαφέρον για τον ΕΟΧ)

1. Η συμβουλευτική επιτροπή συμφωνεί με την Επιτροπή ότι η κοινοποιηθείσα πράξη συνιστά συγκέντρωση κατά την έννοια του άρθρου 3, παράγραφος 1, στοιχείο β) του κανονισμού για τον έλεγχο των συγκεντρώσεων και του άρθρου 57 της συμφωνίας ΕΟΧ.

2. Η συμβουλευτική επιτροπή συμφωνεί με την Επιτροπή ότι η κοινοποιηθείσα πράξη έχει κοινοτική διάσταση κατά την έννοια του άρθρου 1, παράγραφος 2 του κανονισμού για τον έλεγχο των συγκεντρώσεων.

3. Η πλειοψηφία των μελών της συμβουλευτικής επιτροπής συμφωνεί με την Επιτροπή ότι το σύστημα πλαστικής συσκευασίας PET και το σύστημα συσκευασιών από χαρτόνι ανήκουν σε χωριστές αλλά συγγενείς και όμορες αγορές. Η μειοψηφία διαφωνεί.

4. Η πλειοψηφία των μελών της συμβουλευτικής επιτροπής συμφωνεί με την Επιτροπή ότι σε επίπεδο εξοπλισμού (μηχανές κατασκευής συσκευασιών από χαρτόνι ή μηχανές πλήρωσης πλαστικών συσκευασιών PET), η αγορά θα πρέπει να διαιρείται σε α) αποστειρωμένα και β) μη αποστειρωμένα συστήματα συσκευασίας και περαιτέρω να υποδιαιρείται ανάλογα με την τελική χρήση, ιδίως όσον αφορά τα ευπαθή προϊόντα. Η μειοψηφία διαφωνεί.

5. Η συμβουλευτική επιτροπή συμφωνεί με την Επιτροπή ότι εντός του τομέα συσκευασίας PET υπάρχουν οι ακόλουθες οικείες αγορές προϊόντων:

- μηχανές SBM χαμηλής απόδοσης,

- μηχανές SBM υψηλής απόδοσης,

- τεχνολογία στεγανότητας, η οποία περιλαμβάνει την πολυμοριακή στρώση, το πλάσμα, το μονωτικό επίχρισμα και τη μονομοριακή στρώση,

- αποστειρωμένες μηχανές πλήρωσης πλαστικών συσκευασιών PET,

- μη αποστειρωμένες μηχανές πλήρωσης πλαστικών συσκευασιών PET,

- προδιαμορφώματα PET υποδιαιρούμενα σε συνήθη και στεγανά προδιαμορφώματα.

6. Η συμβουλευτική επιτροπή συμφωνεί με την Επιτροπή ότι εντός του τομέα συσκευασιών από χαρτόνι υπάρχουν οι ακόλουθες οικείες αγορές προϊόντων:

- αποστειρωμένες μηχανές συσκευασιών από χαρτόνι,

- αποστειρωμένα χαρτόνια,

- μη αποστειρωμένες μηχανές συσκευασιών από χαρτόνι,

- μη αποστειρωμένα χαρτόνια.

7. Η συμβουλευτική επιτροπή συμφωνεί με την Επιτροπή ότι οικεία γεωγραφική αγορά για όλες τις παραπάνω αγορές προϊόντων είναι ο ΕΟΧ.

8. Η συμβουλευτική επιτροπή συμφωνεί με την Επιτροπή ότι η κοινοποιηθείσα πράξη θα δημιουργήσει δεσπόζουσα θέση στην αγορά εξοπλισμού συσκευασίας PET, ιδίως στις μηχανές SBM που χρησιμοποιούνται για κλάδους ευπαθών προϊόντων στον ΕΟΧ.

9. Η πλειοψηφία των μελών της συμβουλευτικής επιτροπής συμφωνεί με την Επιτροπή ότι η κοινοποιηθείσα πράξη θα ενισχύσει τη δεσπόζουσα θέση στον τομέα του αποστειρωμένου εξοπλισμού συσκευασιών από χαρτόνι και στον τομέα των αποστειρωμένων χαρτονιών στον ΕΟΧ.

10. Εντούτοις, η μειοψηφία της συμβουλευτικής επιτροπής επιθυμεί να σημειωθεί ότι εξέφρασε επιφυλάξεις σχετικά με τα διατυπωθέντα επιχειρήματα υπέρ της "θεωρίας της μόχλευσης".

11. Η πλειοψηφία των μελών της συμβουλευτικής επιτροπής συμφωνεί με την Επιτροπή ότι οι δεσμεύσεις που υπέβαλαν τα μέρη στις 9 Οκτωβρίου 2001 δεν θα άρουν όλες τις ανησυχίες που εγείρει η κοινοποιηθείσα πράξη σε θέματα ανταγωνισμού, όπως επισημάνθηκαν παραπάνω, καθώς και στο σχέδιο απόφασης.

12. Η μειοψηφία διαφωνεί διότι θεωρεί ότι οι δύο δεσμεύσεις εκχώρησης αίρουν όλες τις ανησυχίες που εγείρει η κοινοποιηθείσα πράξη σε θέματα ανταγωνισμού όπως επισημάνθηκαν παραπάνω, καθώς και στο σχέδιο απόφασης.

13. Η πλειοψηφία των μελών της συμβουλευτικής επιτροπής συμφωνεί με την Επιτροπή ότι η κοινοποιηθείσα πράξη δεν συμβιβάζεται με την κοινή αγορά και τη λειτουργία της συμφωνίας ΕΟΧ. Η μειοψηφία διαφωνεί.

14. Η συμβουλευτική επιτροπή ζητεί από την Επιτροπή να λάβει υπόψη όλα τα σημεία που εθίγησαν κατά τη συνεδρίαση και συνιστά να δημοσιευθεί η γνώμη της στην Επίσημη Εφημερίδα της Ευρωπαϊκής Ένωσης.